Skoolvlag hang halfstok ná tienerseun sterfDie skoolvlag hang halfstok. Foto: Paul Roos Gimnasium ŉ Gemeenskap is in rou ná die skielike afsterwe van ŉ 16-jarige tienerseun en leerder van die Paul Roos Gimnasium in Stellenbosch. Die skoolvlag hang sedert Maandagmiddag halfstok nadat Rhoan Nieuwoudt, ŉ gr. 10-leerder, omstreeks 15:00 in ŉ motorfietsongeluk gesterf het. Sy motorfiets het in Adam Tasweg vermoedelik op los gruis op die padoppervlak gegly waarna hy onder ŉ vragmotor beland het. Jannie van der Westhuizen, die skoolhoof, het aan Maroela Media gesê die nuus van die ongeluk was ŉ groot skok. “Rhoan het altyd gesê Paul Roos was sy trots. Die skool kan dié sentiment deel en sê hy was ons trots. Hy het die skool se waardes van integriteit, veantwoordelikheid en hoflikheid uitgeleef asof dit sy persoonlike waardes was. Dié karaktereienskappe was duidelik sigbaar in sy eie lewe,” het Van der Westhuizen gesê. “Hy was ŉ gerespekteerde seun met goeie maniere. ŉ Goeie, toegewyde student, wat betrokke was by sport en geestelike aktiwiteite.” Van der Westhuizen het gesê daar is ŉ sterk gevoel van kameraadskap in dié seunsskool en die seuns is soos broers vir mekaar. Die skool het berading vir die leerders gereël en doen alles denkbaar om hulle te ondersteun. Rhoan Nieuwoudt. Foto: Via Paul Roos Gimnasium “Die tragedie kom in ŉ sensitiewe tyd te midde van die eksamen. Die eksamen gaan voort soos beplan. Ons het omsendbriewe aan ouers en voogde versprei met belangrike kontaknommers en tekens waarvoor hulle op die uitkyk te wees as leerlinge hulp benodig sodat hulle die nodige ondersteuning kan kry.” Van der Westhuizen het gesê die skoolvlag sal halfstok hang tot Vrydag, wanneer die skool beplan om omstreeks 11:30 ŉ gedenkdenkdiens vir Rhoan te hou. “Ons betreur sy afsterwe en hou sy familie en vriende in ons gebede.” Lt.kol. André Traut, provinsiale polisiewoordvoerder van die Wes-Kaap, het die ongeluk aan Maroela Media bevestig. “Die omstandighede rondom die ongeluk word ondersoek,” het hy gesê. Rhoan was die enigste kind en laat sy ma, Jolene, agter.